《游九顶清音亭次宇文子重韵》
宋代·员兴宗

君不见昔贤声名渺云边，追慕茫茫千百载。
东山遗墨不尘埃，南海碑辞尚光彩。
是公胸怀冰镜清，当时玉署厌残更。
惟馀清梦到古寺，因为亭宇加修名。
亭边古洞可治易，何必竹溪师六逸。
清音不断山不磨，人间衮衮成今昔。
徃日中都朋党兴，贤者皆思御李膺。
元祐谏纸今最重，此亭返不蒙知音。
我闻胶西黄楼宾主列，赋就价喧君弟辙。
彼楼虽已陷幽都，名号犹为人记别。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。